病鶴吟上黄尚書
作者：劉宰
朝代：宋

paragraphs: 五湖浩蕩平沙暖，病鶴摧頹翅翎短。
萬里空懷宿昔心，忘機已結沙鷗伴。
華表飛來遼海仙，人間嘉會恰千年。
一聲嘹唳九關傳，虎豹辟易不敢前。
盡推同類遊鈞天，浮丘王喬相後先。
縹緲遺音墮雲際，應念沙頭苦憔悴。
欲令弱羽更軒昂，共駕飛廉騎六炁。
瑶池飲，芝田戲，五湖回首皆塵世。
菰米熟，藕花鮮，五湖秋色正相便。
寄聲青鳥謝勤拳，摧頹病鶴那能然。